## El Consell destina 36 milions d’euros en noves ajudes directes a persones físiques i jurídiques que hagen perdut el seu vehicle per les inundacions

*** Les quanties oscil·laran entre els 250 euros per a ciclomotors i els 15.000 euros per a autobusos
* El termini per a demanar les ajudes s’inicia el 16 de juny i finalitza el 31 de juliol de 2025
* Les sol·licituds es podran presentar de manera telemàtica o presencial, en el cas de les persones físiques, i únicament de manera telemàtica per a les persones jurídiques**

El Consell ha aprovat el decret pel qual es determinen les bases reguladores i el procediment per a la concessió directa de noves ajudes urgents per un import global de 36 milions d’euros per a persones físiques i determinades persones jurídiques que hagen patit la destrucció de determinats vehicles com a conseqüència directa de la riuada del passat 29 d’octubre.

A través d’este nou decret s’amplia la tipologia de vehicles auxiliables incorporant els autobusos, camions de més de 3.500 quilos, tractors, els furgons i furgonetes, caravanes i autocaravanes, remolcs o tractors agrícoles, entre altres. D’esta manera, es vol donar cobertura a vehicles que van quedar fora del primer decret d’ajudes de la Generalitat que preveia la concessió de 250 milions d’euros.

La quantia de l’ajuda ascendix, en funció de la categoria del vehicle sinistrat, a 250 euros per a ciclomotors, 750 euros per a motocicletes i 2.000 euros per a turismes. L’ajuda per a furgons podran ser d’un mínim de 2.000 a un màxim de 5.000 euros, en el cas dels camions anirà dels 2.000 euros als 9.000 euros i en el de les autocaravanes oscil·larà entre els 5.000 i els 7.500 euros, depenent del tonatge. A més, es destinaran 5.000 euros per tractor agrícola i fins a 15.000 euros per a autobusos, entre altres categories.

**Persones beneficiàries**

Amb este nou decret, podran ser beneficiàries les persones físiques, les societats civils, comunitats de béns i altres entitats sense personalitat jurídica, així com les persones jurídiques, a excepció de les administracions públiques, que siguen titulars de vehicles assegurats i sinistrats com a conseqüència directa de la dana, i que hagen sigut baixa en la Direcció General de Trànsit.

Els beneficiaris de les ajudes hauran de figurar com a titulars en el Registre de vehicles de la Direcció General de Trànsit a data 29 d’octubre de 2024 d’un vehicle matriculat a Espanya que es trobe assegurat, que no haja sigut transmés amb posterioritat a esta data, que es declare sinistrat com a conseqüència directa de les inundacions i que es trobe enquadrat en algunes de les categories de vehicles indicades en este decret.

De la mateixa manera, les persones beneficiàries hauran d’haver iniciat, abans del 31 de desembre de 2024 una reclamació al Consorci de Compensació d’Assegurances o, en defecte d’això, a l’asseguradora del vehicle sinistrat. Esta circumstància s’acreditarà, inicialment, mitjançant la consignació en la sol·licitud de l’ajuda del número d’expedient assignat al sinistre pel Consorci de Compensació d’Assegurances o, en defecte d’això, per l’entitat asseguradora del vehicle.

Igualment, el vehicle haurà d’haver sigut baixa en la Direcció General de Trànsit (DGT) amb motiu dels danys ocasionats per la dana. Per a la concessió inicial de les ajudes serà suficient que es justifique la baixa temporal del vehicle en la DGT i es manifeste el compromís de tramitar la baixa definitiva del vehicle quan siga possible i, en tot cas, abans del 31 de desembre de 2025.

Només podrà presentar-se una sol·licitud per cada vehicle sinistrat, per la qual cosa les persones sol·licitants hauran de presentar una sol·licitud independent per cada vehicle de la seua propietat que haja resultat sinistrat.

**Forma de presentació**

Les persones interessades podran presentar la seua sol·licitud des del 16 de juny fins al 31 de juliol de 2025. Amb la finalitat de tramitar estes ajudes amb la màxima celeritat, les persones físiques podran presentar les sol·licituds preferentment de manera telemàtica, en este [enllaç](https://www.gva.es/va/inicio/atencion_ciudadano/buscadores/tramites_servicios), i també en les oficines PROP d’assistència i atenció ciutadana i en les oficines d’assistència en matèria de Registre de l’Agència Tributària Valenciana. En el cas de les persones jurídiques, solament podran presentar les sol·licituds telemàticament.

També s’habilita un servici per a resoldre dubtes i consultes en el telèfon 960 99 03 90 o en el correu electrònic [ajudavehiclesdana@gva.es](http://mailto:ajudavehiclesdana@gva.es). A més, tota la informació estarà disponible en la web de l’[Agència Tributària Valenciana](https://atv.gva.es/va/inici), així com en la [web](https://aciara.gva.es/va/) de les ajudes habilitada per la Generalitat.

Fecha: 03/06/2025